د جنوبي وزيرستان محسود قبيله: د عمران خان په جلسه کې ګډون نه کوو
د قبايلي ضلعې جنوبي وزيرستان محسود يا مسيد قبيلي په یوه قامي جرګه کې پرېکړه کړې ده چې دوه ورځې وروسته په واڼا کې د وزیراعظم عمران خان په جلسه کې به احتجاجا ګډون نه کوي.
د پاکستان تحریک انصاف د حکومت د کشمير او ګلګت بلتستان د چارو وزير علي امين ګنډاپور وايي عمران خان په ۲۴م اپرېل د شورو، چارشنبې په ورځ د جنوبی وزیرستان سفر کوي. نوموړي پرون د اتوار په ورځ د جنوبي وزيرستان په واڼا کې د خپل ګوند د مشرانو سره ليدلي او د عمران خان د سفر پخلی يې کړی دی چې ټاکل شوې هغه به دغلته جلسې ته وېنا کوي. د مسيدو قامي جرګه نن د ټانک په ټاؤن هال سيمه کې شوې او د مسيد قبيلې د ۱۰۰ نه زیاتو قامي مشرانو او ځوانانو پکې ګډون کړی دي. جرګې ته په وېنا کې یو قامي مشر شهزاده همايون وويل، راه نجات نومې عمليات د دوي په نوم تور داغ دی، يو دې د دې نومه دوي خلاص کړی شي او بل دا چې د دغو عملياتو په مهال ۹۰ زره وران کړی شوي کورونه دې بيرته جوړ کړی شي. هغه وويل په راه نجات کې د سيمې خلکو ته مالي او زاني زيان اوختی او کاروباري مرکزونه يې تباه شوي دي. نوموړي زياته کړه عمران خان په خپله په خېراتونو او چندو حکومت چلوي نو د دوي مرسته به څه وکړي ځکه مسيد قبيله د عمران خان د غونډې څخه بايکاټ اعلانوي. په جنوبي وزيرستان کې په کال ۲۰۰۹م کې پوځ د وسله والو تندلارو پرضد د راه نجات په نوم عملیات کړي وو او د عملیاتو په مهال نزدې اووه لاکه خلک د سيمې نه کډوال شوي وو. همايون وويل د سيمې د خلکو په سر په اربونو ډالره مرستې اخیستل شوي خو باوجود د هغې علاقه ورانه ويجاړه پرته ده او بدامني پکې ده. د پاکستان تحریک انصاف ګوند د مسيد قبيلي مشر بادشاهي خان وايي هغه هم د دې بايکاټ ملاتړ کوي او علت يې ښايي چې د صوبې پښتون وزيراعلی چې وزیرستان ته راشي نو دلته په اردو ژبه خبرې کوي. هغه وويل وزیراعلی يواځې څو خبرې يادې کړي او هر ځاي یې تکراروي چې هغه پښتون وزیراعلی دی خو خبرې په پښتو ژبه نه کوي. په واڼا کې د پي ټي ايي مخکښ نصير وزیر وايي د وزيراعظم واڼا ته راتګ مثبت قدم دی چې د جنګ ځپلو خلکو په خپله تپوس کوي. خو په واڼا کې يو ځايي خبريال نورعلي وزير وي او ای ډيوه سره په خبرو کې ويلي په علاقه کې د عمران خان د جلسې په اړوند خلک رنګ رنګ خبرې کوي او زياته يې کړه دا به د وخت نه وړاندې ويل وي خو داسې نه ښکاري چې دا به کومه غټه جلسه وشي. په عېن حال کې چې د وزيراعظم د جنوبي وزیرستان جلسه ټاکل شوې ده په ټانک کې د ۲۰ ورځو راهسې د مسید قبيلي احتجاجي پرلت روان دی او دوي غوښتنه کوي چې په راه نجات کې دوي ته کوم تاوان اوختی د هغې معاوضه دې ورته ورکړی شي.